Med et kamera montert utenfor bilen, et ved dashbordet og et i baksetet sendte NRK oppkjøringen til Andreas Matre direkte på radio og nett i morgentimene.

Andreas Matre sier at han ikke er nervøs før oppkjøringen. Foto: Thomas Nikolai Blekeli / NRK

Turen gikk mot E18 og rundt på Heistad, før sensor ville at Andreas skulle kjøre langs Vallermyrene, via Porsgrunn sentrum og tilbake til Statens vegvesen på Nenset i Skien.

Det var en svært spennende biltur, men alle som så på kunne merke at Andreas virket trygg og rolig hele veien. Til tross for at NRK-reporter Eirik Haugen og tekniker Thomas Nikolay Blekeli satt i baksetet med mye utstyr, virket det ikke som at 18-åringen ble forstyrret av dette.

Sekunder før klokka 09.00 førte Eirik Haugen mikrofonen mot sensor Kurt Salo og ba om et resultat.

– Gratulerer, du har fått førerkortet, sa Salo, og strakk hånden mot en svært lettet oppkjøringskandidat.

Se video fra oppkjøringen litt lenger ned i artikkelen

– Veldig behagelig å sitte på med deg

Alle som fulgte direktesendingen kunne juble og puste lettet ut, men den som mistet ti kilo fra hver skulder var Andreas Matre selv.

– Jeg er veldig lettet og veldig glad akkurat nå. Jeg klarte å beholde roen slik jeg hadde loven meg selv, sier Matre.

Kurt Salo kunne ikke få fullskrytt den ferske 18-åringen nok.

– Kjøremåten din er svært trafikksikker, og det var veldig behagelig å sitte på med deg. Ikke minst kjører du svært miljøsikkert, sier Salo.

SE SAMMENDRAG OG DEN DRAMATISKE AVSLUTNINGEN HER:

Sammendrag fra oppkjøringen til Andreas (18) Du trenger javascript for å se video.

Hadde nerver

Da NRK snakket med den modige kjøreskoleeleven like før oppkjøringen, innrømte Matre at han hadde sommerfugler i magen.

– Jeg har hatt litt nerver, men det går bra med meg nå. Jeg var våken et par ganger i natt, men fokuset skal ligge på kjøringen, og drømmen er å få «lappen».

Litt i overkant modig må man være for å la hele verden ta del i en så viktig dag.

– Jeg var ikke i tvil om å si ja da jeg ble ringt opp av kjørelæreren min. Jeg føler meg trygg og flink til å kjøre bil, så dette håper jeg går veldig bra, sier Matre.

– Kameraene vil ikke forstyrre meg

NRK hadde montert et kamera utenfor bilen, et ved dashbordet og et i baksetet.

Han måtte først gjennomgå noen tilfeldige spørsmål om bilen, før han satt seg bak rattet og gjennomførte kjøringa i løpet av en times tid.

Matre trodde ikke kameraene eller NRK-teamet i baksetet ville komme i for prestasjonen.

– Jeg skal beholde roen, og fokusere på hvordan jeg skal kjøre bilen for å få kjørekortet. Jeg tror ikke kameraer blir et veldig stort problem når det gjelder fokuset på veien, sier han, som fylte 18 år i går.

Andreas Matre og kjørelærer Preben Utzig møtte NRK noen dager før selve oppkjøringen. Foto: Thomas Nikolai Blekeli / NRK

– Litt utover det vanlige

Sensor Kurt Salo sa før oppkjøringen at han ikke kun ville se etter feil hos Andreas.

– Jeg ser etter kompetansen hans. Det er summen av alt Andreas gjør som er avgjørende for resultatet, sier Salo.

Kjøreskolelæreren Preben Utzig fra Lappen trafikkskole tenkte med en gang på Andreas Matre da han fikk forespørselen fra NRK.

– Jeg må ha en elev som jeg vet kan gjennomføre dette på en veldig fin og trygg måte. Og så er Andreas en sosial kar sånn at han kan ha folk med seg i bilen. Det her blir jo litt utover det vanlige, sier Utzig.

Det er en spennende dag for både kjørelærer Preben Utzig og Andreas Matre, som skal kjøre opp på direkten. Foto: Thomas Nikolai Blekeli / NRK



